SK Úradný vestník Európskej únie L 164/28

NARIADENIE KOMISIE (EÚ) 2017/1135

z 23. júna 2017,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí dimetoátu a ometoátu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) V prípade dimetoátu (suma dimetoátu a ometoátu vyjadrená ako dimetoát) boli maximálne hladiny rezíduí (ďalej len „MRL“) stanovené v prílohe II a v časti B prílohy III k nariadeniu (ES) č. 396/2005.

(2) Francúzsko 22. apríla 2016 informovalo Komisiu o vnútroštátnom mimoriadnom opatrení prijatom v súlade s článkom 54 nariadenia Európskeho parlamentu a Rady (ES) č. 178/2002 (2), ktorým sa pozastavuje dovoz a uvádzanie na trh vo Francúzsku čerstvých čerešní z iných členských štátov Európskej únie alebo z tretích krajín, v ktorých je na ošetrovanie čerešní (stromov) povolené používanie prípravkov na ochranu rastlín s obsahom účinnej látky dimetoát. Dňa 28. apríla 2016 sa počas stretnutia Stáleho výboru pre rastliny, zvieratá, potraviny a krmivá, v súlade s článkom 54 ods. 2 uvedeného nariadenia, dospelo k zhode, že preskúmanie MRL by malo byť prioritou, aby sa stanovili nové MRL založené na vedeckom preskúmaní vykonanom Európskym úradom pre bezpečnosť potravín (ďalej len „úrad“). Preto v súlade s článkom 43 nariadenia (ES) č. 396/2005 Komisia požiadala úrad, aby uskutočnil toto prednostné preskúmanie existujúcich MRL dimetoátu a ometoátu. Úrad predložil svoje odôvodnené stanovisko 28. novembra 2016 (3).

(3) Úrad navrhol zmeniť vymedzenie rezíduí „suma dimetoátu a ometoátu vyjadrená ako dimetoát“ na samostatné vymedzenia rezíduí „dimetoát“, „ometoát“ a dospel k záveru, že MRL pre melóny a korene cukrovej repy môžu spôsobiť obavy v súvislosti s ochranou spotrebiteľa. Úrad preto odporučil znížiť existujúce MRL pre tieto komodity. Dospel k záveru, že pokiaľ ide o MRL v prípade witloof (belgickej čakanky), nie sú k dispozícii žiadne informácie a je potrebné ďalšie posúdenie manažérmi rizík. V prípade tohto produktu by sa preto mali MRL stanoviť na úrovni špecifického kvantifikačného limitu. Úrad dospel k záveru, že pokiaľ ide o MRL v prípade čínskej kapusty, nie sú k dispozícii žiadne informácie o správnej poľnohospodárskej praxi, ktorá je bezpečná pre spotrebiteľov, a že je potrebné ďalšie posúdenie manažérmi rizík. V prípade tohto produktu by sa preto mali MRL stanoviť na úrovni špecifického kvantifikačného limitu. Dospel k záveru, že pokiaľ ide o MRL pre grapefruity, pomaranče, citróny, limety, mandarínky, čerešne, stolové olivy, repu obyčajnú, mrkvu, zeler, chren, paštrnák, koreň petržlenu, reďkovku, koziu bradu, kvaku, okrúhlicu, cesnak, cibuľu, šalotku, cibuľu zimnú, rajčiaky, baklažán, tekvicu, dyňu červenú (vodový melón), brokolicu, karfiol, ružičkový kel, hlávkovú kapustu, šalát, špargľu, hrach, olivy na výrobu oleja, zrná jačmeňa, zrná ovsa, zrná raže, zrná pšenice, koreň cukrovej repy a korene čakanky, niektoré informácie nie sú k dispozícii a je potrebné ďalšie posúdenie manažérmi rizík. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia.

(4) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité limity detekcie. Uvedené laboratóriá dospeli k záveru, že pokiaľ ide o určité komodity, technický vývoj si vyžaduje stanovenie špecifických kvantifikačných limitov.

(5) Na základe odôvodneného stanoviska úradu a s ohľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(6) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(7) Nariadenie (ES) č. 396/2005 by sa preto malo zodpovedajúcim spôsobom zmeniť.

(8) S cieľom umožniť bežné obchodovanie s produktmi, ich spracovanie a spotrebu, malo by sa v tomto nariadení stanoviť prechodné opatrenie pre produkty, ktoré boli vyprodukované pred úpravou MRL a v prípade ktorých z informácií vyplýva zachovanie vysokej úrovne ochrany spotrebiteľa. Keďže pri súčasných MRL nie je možné vylúčiť riziko pre spotrebiteľov, hodnoty pre dimetoát a ometoát na úrovni 0,01 mg/kg v prípade melónov by sa mali uplatňovať na všetky produkty od dátumu uplatňovania tohto nariadenia.

(9) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinnú látku dimetoát vo všetkých produktoch a na nich okrem melónov, nariadenie (ES) č. 396/2005 v znení predtým, ako bolo zmenené týmto nariadením, sa naďalej uplatňuje na produkty, ktoré boli vyprodukované pred 17. januárom 2018.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 17. januára 2018.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 23. júna 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Nariadenie Európskeho parlamentu a Rady (EÚ) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005 [Odôvodnené stanovisko k preskúmaniu súčasných maximálnych hladín rezíduí (MRL) dimetoátu a ometoátu podľa článku 43 nariadenia (ES) č. 396/2005]. Vestník EFSA (EFSA Journal) (2016) 14(11):4647, 50 s